google/wiki40b huggingface dataset:
הולמיום

תכונות

הולמיום הוא בעל המומנט המגנטי הגבוה ביותר (10.6µB) במצבו הטבעי. כאשר משולב עם איטריום הוא יוצר תרכובות מגנטיות חזקות. זהו יסוד רך ועמיד נגד קורוזיה, יציב באוויר יבש בטמפרטורת החדר, אך באוויר לח וטמפרטורות גבוהות יותר הוא מתחמצן במהירות ויוצר תחמוצת הולמיום צהבהבה. בצורתו הטהורה, בעל ברק מתכתי כסוף.

שימושים

עקב תכונותיו המגנטיות, הולמיום שימושי ביצירת שדות מגנטיים. מכיוון שהוא מסוגל לספוג נייטרונים, הוא משמש בתור בולע נייטרונים בכורים גרעיניים. שימוש נוסף בתחמוצת הולמיום הוא צביעת זכוכית בצבע צהוב.

היסטוריה

ההולמיום זוהה על ידי מארק דלפונטיין (Marc Delafontaine) וז'אק לואי סורה (Jacques Louis Soret) ב-1878 בזמן הבחינו בשיבוש בליעה ספקטרוגרפית של יסוד בלתי-ידוע (אותו כינו יסוד X). מאוחר יותר באותה שנה, פר תיאודור (Per Teodor Cleve) זיהה את היסוד באופן בלתי תלוי כשחקר תחמוצת ארביום.
לפי הטכניקה של קארל גואסטף מוסאנדר, תיאודור הסיר כל חומר "מזהם" שהיה בדגימת תחמוצת הארביום. מאמציו הניבו שני חומרים חדשים, האחד חום והשני ירוק. הוא קרא לחומר החום "הולמיה" (על שם עיר מולדתו, סטוקהולם) ולחומר הירוק קרא תוליה (Thulia). מאוחר יותר הסתבר שהולמיה היא תחמוצת הולמיום ותוליה היא תחמוצת תוליום.

צורה בטבע

כלנתנידים אחרים, הולמיום לא נמצא בטבע בצורתו החופשית, אך נמצא במספר מינרלים כשהוא משולב עם יסודות אחרים (גדוליניום למשל). ניתן לבודד אותו במספר טכניקות, כמו למשל חילוף יונים.

אמצעי זהירות

כלנתנידים אחרים, להולמיום רעילות נמוכה, מנגנוני רעילותו לא הובנו במלואם. חסר תפקיד ביולוגי, אך מסוגל להאיץ מטבוליזם.
נחל עכברה

נַחַל עַכְּבָּרָה הוא נחל אכזב בגליל העליון, שראשיתו במורדות הדרומיים של הר כנען, ברום של כ-850 מטרים מעל פני הים, וסופו בחיבור לנחל עמוד, בסמוך לכביש 85.
הנחל עובר בראשיתו בערוץ עמוק בין שכונותיה המזרחיות של העיר צפת, ומשם ממשיך דרומה, וחוצה את כביש 89 תחת גשר. משם ממשיך הנחל דרומה, לצד הכפר עכברה, שם חובר אליו נחל רבי ינאי, ועובר למרגלות מצוק סלע עכברה עד החיבור לנחל עמוד, בסמוך ממזרח לצומת נחל עמוד.
שמו של הנחל הוא כשמו של היישוב מתקופת בית שני ומתקופת התלמוד עכברה, אשר שמו השתמר בשם הכפר הסמוך.
באפיק הנחל מספר מעיינות, ובהם "עין רזים", "עין הדס", "עין ינאי" ו"עין סלע".
יורדן מינב

קריירת מועדונים

מינב התחיל את הקריירה שלו בהבאר פאזארדז'יק. בשנת 2001 עבר לבלאסטיטסה פטריץ'. בינואר 2004 חתם ברודופה סמוליאן בה שיחק עד סיום העונה. בשנת 2005 הוא הצטרף לבוטב פלובדיב. בינואר 2009 חתם בצסק"א סופיה. ב-23 במאי 2009 קיבל כרטיס צהוב שני נגד לוקומוטיב סופיה. במרץ 2011 שוחרר מצסק"א לאחר שלא זכה לדקות משחק וחזר לבוטב פלובדיב עד לסיום העונה.
ב-30 במאי 2011 חתם בלודוגורץ ראזגרד. ב-6 באוגוסט 2011 ערך את הופעת הבכורה שלו בליגה במדי לודוגורץ נגד לוקומוטיב פלובדיב. כבר בעונתו הראשונה במועדון זכה באליפות ראשונה בקריירה שהייתה גם הראשונה של המועדון. ב-26 בספטמבר 2013 נטען כי לקח חומרים אסורים, אך בסופו של דבר החששות לא מומשו. ב-22 באוקטובר 2014 הבקיע את שער הבכורה שלו בלודוגורץ בניצחון 0-1 נגד פ.צ. בזל.
בקיץ 2017 חזר לקדנציה שנייה בבוטב פלובדיב.

קריירה בינלאומית

ב-19 בנובמבר 2008 ערך את הופעת הבכורה שלו בנבחרת בולגריה בהפסד 6-1 נגד סרביה. באוקטובר 2011 חזר לנבחרת לאחר שלוש שנות היעדרות.
מקס רודולף

קריירה

רודולף נולד בפרנקפורט על המיין ולמד צ'לו, פסנתר, עוגב, חצוצרה וקומפוזיציה בקונסרבטוריון הוך בפרנקפורט. הוא מילא משרות בפרייבורג, דרמשטאט ופראג לפני שהיגר לארצות הברית בשנת 1940. ב-1945 קיבל אזרחות אמריקאית. הוא היה בסגל מנצחי המטרופוליטן אופרה בין 1946 ל-1958, כשהתמנה למנהל מוזיקלי של התזמורת הסימפונית של סינסינטי למשך 13 שנים. במהלך תקופה זו נודע כבונה תזמורת ומורה בצוות המכון של טנגלווד. הוא כתב ספר להוראת הניצוח, הנחשב לנפוץ ביותר בשימוש כחומר לימוד לניצוח תזמורתי.
אחרי תקופת כהונתו בסינסינטי, כיהן כמנצח התזמורת הסימפונית של דאלאס בעונת 1973-74 ויועץ אמנותי לתזמורת הסימפונית של ניו ג'רזי בעונת 1976-77 וזאת בנוסף להופעות סדירות עם תזמורות ובתי אופרה חשובים באמריקה. לפני ואחרי תקופה זו שימש ראש האופרה ומחלקת הניצוח של מכון קרטיס למוזיקה (1970-73  ו-1983-89). ייתכן שבתפקידו זה הוא זכור ביותר, כיון שרבים מגדולי המנצחים בימינו היו בין תלמידיו.
אנדראס סמאריס

מועדונים

סמאריס שיחק מגיל צעיר במחלקת הנוער של הקבוצה מעיר הולדתו, וארדה. הוא החל את הקריירה המקצועית שלו ב-2006 בקבוצת פנצ'איקי. בתקופה בה שיחק בפנצ'איקי הופיע ב-37 משחקי ליגה, בהם כבש שלושה שערים. ב-11 בינואר 2010 סמאריס עבר לפאניוניוס. באוגוסט 2012 סמאריס חתם בקבוצת הפאר היוונית אולימפיאקוס. מיד לאחר חתימתו הושאל לעונה אחת לקבוצתו הקודמת, פאניוניוס. בשלוש וחצי עונות בפאניוניוס סמאריס הופיע ב-72 משחקים, בהם כבש שישה שערים.
לאחר עונת השאלה לפאניוניוס הוא סמאריס חזר לאולימפיאקוס. הוא כבש את שער הבכורה שלו בקבוצה ב-23 בנובמבר 2013, בניצחון 1-4 על פאנטראקיקוס.
ב-22 באוגוסט 2014 חתם בבנפיקה ליסבון תמורת 10 מיליון אירו.

נבחרת יוון

סמאריס הופיע לראשונה בנבחרת יוון במשחק האחרון של יוון במוקדמות מונדיאל 2014, ששלח אותם למשחקי הפלייאוף נגד רומניה. הוא הופיע בשני משחקי הפלייאוף. בסופו של דבר הנבחרת עלתה למונדיאל 2014. סמאריס זומן על ידיד מאמן הנבחרת פרננדו סנטוס לסגל הנבחרת לטורניר. במשחק האחרון של יוון בשלב הבתים, נגד חוף השנהב, סמאריס נכנס כמחליף בדקה ה-12 וכבש את השער הראשון של נבחרתו במשחק, ובכך סייע לה לעלות לראשונה בתולדותיה לשמינית גמר גביע העולם.
עודד מימון

ביוגרפיה

נולד בשנת 1951 לאביבה ויהודה (פולדק) מימון (חבר מחתרת "החלוץ הלוחם" בגטו קרקוב וקצין בכיר בחיל הים). לאחר שירותו בצה"ל כמ"פ, למד לתואר ראשון בהנדסה ותואר שני בחקר ביצועים בטכניון. בשנת 1984 קיבל תואר דוקטור מאוניברסיטת פרדו. לאחר השלמת הדוקטורט שימש חוקר באוניברסיטת MIT, במעבדה למערכות מידע. בשנת 1987 עבר לפקולטה להנדסה באוניברסיטת תל אביב, ומאז מלמד בה.
שימש כראש המחלקה להנדסת תעשייה וניהול באוניברסיטת תל אביב וכיום עומד בראש הקתדרה להנדסת תעשייה, העוסקת בביצוע מחקרים בתחומים חדשים בעולם מערכות התוכנה. בין תלמידיו פרופ' דן ברכה, פרופ' מרק לסט, ד"ר ארמין שמילוביץ, פרופ' ליאור רוקח, ד״ר שחר כהן, ד״ר ברק חיזי, ד״ר חיים דהאן, פרופ' עירד בן-גל וד"ר רוני הורוביץ.

פרסומים

מימון פרסם מאות מאמרים בכתבי עת ובכנסים, כתב שבעה ספרים וערך חמישה ספרים אשר זכו לביקורות חיוביות.
טריזמוס

גורמים

לטריזמוס גורמים אפשריים רבים, ביניהם:
נחום זיו-אב

ביוגרפיה

זיו-אב נולד בסמולנסק והתחנך חינוך עברי על ידי מורה פרטי, הסופר אהרון לובושיצקי. בסיום לימודיו התיכוניים השתלם שנתיים בבית ספר גבוה לכלכלה, מהם פסק בעקבות עלייתו עם הוריולארץ ישראל. התיישב עמם במגדיאל ועסק בחקלאות ולתקופה קצרה כעגלון. זיו-אב היה פעיל באגודת בני בנימין ומזכיר האגודה וכתב מאמרים בדואר היום, בהם הביע עמדות נגד מפלגות הפועלים. זיו אב היה פעיל בנושא משק החלב של מושבות האיכרים, ובשנת 1936 נבחר ליושב ראש קואפרטיב גולן לשווק חלב. 
היה חבר ההגנה ומשנת 1938 נשא בתפקידים בכירים בארגון. טרם הקמת המדינה שימש מפקד מרחב תל אביב.
עם קום המדינה והקמת משטרת ישראל מונה זיו-אב למפקח מחוז תל אביב והדרום בדרגת ניצב. תפקיד זה מילא כשנה בטרם פרש מהמשטרה. לאחר מכן היה מנהל מחלקת כח אדם במחוז הדרום של חברת החשמל. 
בפעילותו הציבורית לאחר קום מדינת ישראל, היה ממייסדי ארגון חברי ההגנה בישראל (1949), ושימש יו"ר מרכז הארגון עד לפטירתו. זיו אב ייעד לארגון תפקיד של גיוס ותיקי ההגנה להרתמות למען בניין מדינת ישראל, סיוע בקליטת העלייה ובענייני ביטחון ובקש שחבריה יובילו את המדינה הצעירה. משאלתו של זיו אב לא נתקיימה והוא התאכזב מדחיקת ותיקי ההגנה הצידה. 
זיו-אב שינה את עמדותיו, התקרב להסתדרות הכללית, היה שופט בבית הדין העליון של הסתדרות העובדים הכללית, הצטרף למפא"י ונבחר למזכירות מחוז תל אביב. היה חבר חוג "המעורר" במפלגה.
שימש פרשן צבאי בעיתון "מעריב" בשם העט מ. גונן. זיו-אב היה חבר הנהלה בהוצאת הספרים "עיינות" וחבר הנהלת מועדון התעופה בישראל. 
באוקטובר 1954 נפטר לאחר מחלה ממארת ונקבר בבית הקברות נחלת יצחק. היה אב לשלושה. אחיו יצחק זיו-אב היה סופר ואיש-ציבור.
אסון טיינג'ין

אסון טיינג'ין הוא אירוע רב-נפגעים שאירע בעיר טיינג'ין בסין ב־12 באוגוסט 2015. נהרגו בו לפחות 145 אנשים ונפצעו יותר מ-700. בהרוגים נמנו לפחות 21 כבאים, שהוזעקו לטפל באירוע.

מהלך האירוע

האירוע התרחש בשעה 23:30 (שעון מקומי) ב־12 באוגוסט 2015, כאשר שני פיצוצים עזים אירעו במחסן באזור התעשייה של העיר. המחסן נוהל על ידי חברת זְ'ווֵיְהָאי לוגיסטיקה (瑞海物流, בפין-יין: Ruìhǎi wùliú), שהוקמה בשנת 2011 כדי לתחזק חומרים כימיים מסוכנים מאוד בנמל טיינג'ין, והייתה האחראית לניהול מחסן חומרי הנפץ, באישור הממשלה הסינית.
על פי דיווחים, הגורם לפיצוצים היה התלקחות של חומרים דליקים וחומרי נפץ. הפיצוץ הראשון הוערך בסדר גודל של כ־3 טונות TNT, והשני בכ־21 טונות TNT. בעקבות עוצמת הפיצוצים נמדדו רעידות אדמה קלות (עוצמה 3 בסולם ריכטר) במכשירי המדידה, ובשל גודלו, הפיצוץ נצפה אף מלווייני צילום מהחלל. בעקבות הפיצוץ התלקחה באזור שריפה גדולה, ועקב השריפה וגל ההדף העצום שליווה את הפיצוצים נגרם נזק גדול לרכוש.
השריפה הובילה לפגיעה במתקנים סמוכים, ולפיצוצי משנה קטנים ושריפות נוספות באזור בימים שלאחר האירוע הראשוני. עקב זיהוי נתרן ציאניד באזור הוכרז על פינוי האוכלוסייה ברדיוס של כ־3 ק"מ ממקום האירוע.
השלטון בסין נקט במדיניות של מידור לגבי האירוע והגורמים לו בימים הראשונים שלאחר האירוע, והטיל צנזורה לגבי דיווחים בתקשורת המקומית.
לורן היל

הפוג'יז וקולנוע

לורן היל נולדה בניו ג'רזי. בשנת 1988 הקימה היל יחד עם וייקלף ז'אן ופראז מישל את להקת הפוג'יז. בתחילת ימי הלהקה התמקדה היל בעיקר בלימודיה באוניברסיטת קולומביה ובקריירת המשחק שלה. בשנת 1993 שיחקה בסרטו של סטיבן סודרברג "מלך הגבעה" בתפקיד קטן, ובאותה שנה שיחקה בסרט הקומי-מוזיקלי "הנזירות בלוז 2" יחד עם וופי גולדברג, ובו הציגה את יכולות הזמרה שלה. היל שיחקה בעוד מספר סרטים, אבל ב-1996 יצא לפוג'יז התקליט "The Score" (עם השיר Ready or Not), שמכר מיליוני עותקים ברחבי העולם, והיל חזרה להתמקד במוזיקה. בשנת 1998 גילמה את לסלי בסרט הדרמה העצמאי "מסעדה" בכיכובו של אדריאן ברודי.

פעילות חברתית

בשנת 1996 זכתה היל בפרס על פעילות חברתית, שכללה הפקת קונצרט ראפ למען קידום הרישום להצבעה בבחירות בארצות הברית והקמת ארגון בשם "The Refugee Project", שמטרתו לעזור לנוער בסיכון ולתמוך מבחינה כלכלית בפרויקטים בקניה ואוגנדה.

קריירת סולו

ב-1998 הוציאה היל את האלבום The Miseducation of Lauryn Hill, שזכה לתשבחות המבקרים והצליח מסחרית, עם מכירות של 18 מיליון עותקים ברחבי העולם. בטקס פרסי הגראמי זכה האלבום ב-5 פרסים, ביניהם אלבום השנה, פריצת השנה ואלבום ה-R&B של השנה. עוד בשנה זו, השתתפה היל כשחקנית בסרט הדרמה העצמאי "מסעדה" בכיכובו של אדריאן ברודי. 
ב-2002 ערכה היל הופעה ב-MTV שהפתיעה את מעריציה, כאשר לבשה בגדים צנועים ושרה שירים שקטים וחדשים, בלי להקה. ההופעה הוקלטה ויצאה כאלבום בסדרת MTV Unplugged, שקיבל ביקורות טובות על הכיוון החדש שאליו פנתה היל, אבל גם ביקורות שליליות.
בשנים 2004–2007 התאחדו הפוג'יז והחלו להופיע ביחד ולהקליט שירים חדשים. אלבום חדש של הלהקה היה אמור לצאת, אך בסוף הפרויקט נגנז.
ב-2015 ביטלה את הופעתה בישראל בעקבות לחצים מצד פעילי BDS וגורמים נוספים התומכים בחרם על ישראל כגון רוג'ר ווטרס. בהודעה ציינה היל שביקשה להופיע בנוסף ברמאללה, אך נתקלה בקשיים בארגון הופעה שם, ולכן על מנת למנוע "הדרה הן מהצד הפלסטיני והן מהצד הישראלי", ביטלה את הופעתה בישראל.
מוצב כרכום

היסטוריה

המוצב שכן דרומית לכפר צלחאני, מזרחית לכפר מרווחין ומוצב צד"ל שיחין ומערבית למוצבי צד"ל קוזה, ג'בל מחמיד ורשף. ליד המוצב היה ממוקם מוצב יוניפי"ל שנקרא או"ם בלאט. בשטח המוצב היו שרידים של כנסייה מן התקופה הביזנטית.
המוצב נועד לשמש בתחילה כנקודת תצפית לכיוון צפון על אזור הביטחון ולאחר מכן על הגזרה המערבית של רצועת הביטחון לכיוון שקיף הצלחני והכפרים עייתא א-שעב, קאוזה ואחרים. באזור זה לא היו מוצבי צה"ל ועל כן המוצב היה אמור לסייע למוצבי צד"ל באזור במידה ומוצבי הגדר הצה"ליים לא היו מסוגלים לספק את הסיוע. המוצב שימש בין היתר כתצפית לעבר המושבים צמודי הגדר כמו זרעית, שלומי, ושתולה. המוצב היה ידוע כמוצב שספג יותר פצצות מרגמה מכל מוצב אחר באזור הביטחון.
המוצב היה מוצב פלוגתי ועקב קרבתו לגבול איישה אותו לרוב מחלקה מאחת מחטיבות חיל הרגלים, שהייתה שייכת בדרך כלל לפלוגת המסלול של הגדוד ולא פלוגה ותיקה. בנוסף היו במוצב צוותי שריון, תותחנים, קשר ומודיעין. עם זאת, לקראת סוף שנות ה-90 איישו את המוצב גם פלוגות ותיקות.
במהלך השנים נהרגו מספר לוחמי צה"ל שהיו במוצב או בסביבתו. ב-25 בספטמבר 1995 (א' ראש השנה תשנ"ו) נהרגו סמל ראשון אביב מור ורב-טוראי אורי דוד מחטיבת הנח"ל מאש מרגמות שנורתה על המוצב. ב-10 באפריל 1996 (שביעי של פסח תשנ"ו) נהרג סמ"ר אורי פרידמן, גם הוא מחטיבת הנח"ל, בהפגזה כבדה על המוצב. ב-29 באוגוסט 1996 נתקל כוח שיצא מהמוצב באויב וסמ"ר אמיתי אלמדון, מפקד הכוח, נהרג. ב-6 בפברואר 2000 נהרג סמ"ר ידידיה גפן, חובש קרבי מחטיבת גבעתי לאחר שכוח שפעל ליד המוצב נתקל במטען צינור ובעת פינוי הנפגעים ספג הפגזה כבדה. על מעשיו זכה ידידיה גפן בצל"ש אלוף פיקוד הדרום.
מוצב כרכום היה אחד המוצבים האחרונים ברצועת הביטחון. ב-23 במאי 2000 נהדפה התקפת לוחמי חזבאללה על המוצב, בהתקפה זו נהרגו 10–12 לוחמי חזבאללה, ולמחרת, ב-24 במאי 2000 לפנות בוקר, בעקבות התמוטטות צד"ל ונסיגת צה"ל מרצועת הביטחון, ננטש המוצב ופוצץ על ידי כח ההנדסה של חטיבה 300 בפיקודו של סגן קובי יצחק.
בכניסה למושב זרעית מוצבת אנדרטה לזכר חללי מוצב כרכום.
דייוויד היולט

ביוגרפיה

היולט נולד ברד היל, אנגליה ועבר לקנדה עם משפחתו בעודו ילד. 
בשנת 1990 שיחק בקומדיה הרומנטית "איפה שהלב", לצד אומה תורמן וכריסטופר פלאמר. ב-1997 שיחקהבמותחן הפסיכולוגי "יום רע ברחוב" בכיכוב צ'ארלי שין.ש יחק בהופעת אורח במספר פרקים של סטארגייט SG-1, דמותו הנרקיסיסטית והצינית זכתה לאהדה רבה בקרב הצופים ולכן הוחלט לשלבה כדמות קבועה וראשית בסדרת הספין סטארגייט אטלנטיס ].
בשנת 2006 כתב וביים את הסרט ארוחת בוקר של כלב, סרט קנדי עצמאי בהשתתפות אחותו קייט היולט וכמו כן בהשתתפות חבריו לקסאט בסטארגייט אטלנטיס רייצ'ל לוטריל, כריסטופר ג'אדג' ופול מקגיליון.
בשנת 2007 הופיע היולט בהופעת אורח בסדרה מקלט באפלה.

סרטים בהם השתתף

פרק זה לוקה בחסר. אנא תרמו לוויקיפדיה והשלימו אותו.
ביארני בנדיקטסון (ראש ממשלת איסלנד ה-27)

קריירה פוליטית

בנדיקטסון נבחר לאלת'ינגי (פרלמנט) בשנת 2003 והיה פעיל בוועדות כלכלה ומיסוי, תעשייה ויחסי חוץ. ב-29 במרץ 2009 הוא נבחר למנהיג מפלגת העצמאות בוועידתה הארצית, אחרי שזכה ב-58.1% מהקולות. בנדיקטסון החליף בתפקיד את גייר הארדה, שנאלץ לפרוש מהחיים הפוליטיים עקב מחלתו. עד בחירתו של בנדיקטסון, מפלגת העצמאות גם הודחה מהשלטון לטובת ממשלת מעבר שהורכבה על ידי השמאל.
בבחירות הכלליות שנערכו ב-25 באפריל 2009, מפלגת העצמאות בראשותו של בנדיקטסון זכתה ל-16 מושבים באלת'ינגי, תשעה פחות מאשר במושב הקודם. בבחירות הכלליות שנערכו ב-27 באפריל 2013, מפלגת העצמאות בהנהגתו הגדילה את כוחה באלנת'יני, אחרי שזכה ב-19 מושבים. ב-17 במאי נודע שבנדיקנטסון סיכם על כניסת מפלגת העצמאות לממשלה בראשותו של סיגמונדור דויד גונלאוגסון, מנהיג המפלגה הפרוגרסיבית. בנדיקטסון זכה בתפקיד שר האוצר והכלכלה בממשלה החדשה.

שערוריות

ב-2015 נחשף שבנדיקטסון נרשם באתר ההיכרויות לאנשים נשואים, אשלי מדיסון. בתגובה לפרסום נמסר על ידו ועל ידי רעייתו ששניהם נרשמו לאתר עקב סקרנות.
ב-2016 דווח שבנדיקטסון החזיק בבעלותו מניות של חברה בסיישל שהוזכרה במסמכי פנמה.
בינואר 2017 נמתחה עליו ביקורת על כך שלא חשף דוח ממשלתי בנוגע לפעולות של אזרחים איסלנדים בבנקים מעבר לים לפני הבחירות לאלת'ינגי ב-2016. בנדיקטסון הודיע בטעות לעיתונאים שהוא לא ראה את הדוח לפני הבחירות. מאוחר יותר הוא התנצל על "תיאור סדר הזמנים השגוי".

ראש ממשלה

ב-11 בינואר 2017 נבחר בנדיקטסון להיות ראש ממשלת איסלנד.
בספטמבר אותה שנה העיבה על עתידה של הממשלה ועל המשך כהונתו של בנדיקטסון העובדה ש"מפלגת העתיד הבהיר" פרשה מהקואליציה. צעדה של מפלגה זו היה על רקע הדיווחים ששרי הממשלה מטעם מפלגת העצמאות הסתירו את העובדה שאביו של בנדיקטסון, בנדיקט סוונסון, המליץ על מחיקת התיק הפלילי של הפושע הפדופילי המורשע, היילטי זיגוריון האוקסון.
שר המשפטים, זיגורדור אנדרסן, הודיע לבנדיקטסון על מעורבותו של אביו במכתב ההמלצה כבר ביולי וסירב לחשוף את זהות שולח המכתב עד שאולץ לעשות כן על ידי וועדה פרלמנטרית.
ב-28 באוקטובר נערכו בחירות כלליות בהן נצחה מפלגת הירוקים-שמאל וב-30 בנובמבר הושבעה ממשלתה של יושבת הראש של מפלגה זו, קתרין יקובסדוטיר.
ביאטריס מינץ

קורות חיים

ביאטריס מינץ נולדה ב-24 בינואר 1921 בניו יורק, ארצות הברית, לסמואל ולג'ייני שטיין מינץ, ממוצא יהודי. היא סיימה בהצטיינות את לימודיה במכללת האנטר שבמנהטן ב-1941, ולאחר מכן המשיכה ללימודי תואר באוניברסיטת ניו יורק ב-1942. בהמשך עברה לאוניברסיטת איווה, שם קיבלה תואר שני ב-1944 ודוקטורט ב-1946 בלימודי התפתחות הרבייה בדו-חיים.
בשנים 1946–1960 שמשה כמרצה באוניברסיטת שיקגו, אז עברה למרכז לחקר מחלת הסרטן, אשר לימים נקרא "מרכז פוקס-צ'ייס לחקר הסרטן" בפנסילבניה. בשנת 1965 התמנתה לפרופסור באוניברסיטת פנסילבניה.

פעילות מחקרית

בהמשך לעבודת דוקטורט שלה, שעסק בהתפתחות הרבייה בדו-חיים, החלה מינץ בשנות ה-50 לחקור את התפתחות הרבייה בעכברים. כחלק ממחקר זה היא ביצעה ניסוי בו יצרה "עכברים כימריים" באמצעות הנדסה גנטית, כלומר עכברים שרקמותיהם הורכבו ממספר קבוצות תאים בעלות הרכב תורשתי שונה. בעקבות הניסוי, הבינה מינץ כי היצור הכימרי מורכב מתאי גזע "גמישים" בגוף העובר, שהתחלקו ויצרו תאי גזע בעלי הרכב תורשתי שונה, מה שיצר מעין "תצרף" של DNA שהוביל ליצור הכימרי. מסקנות המחקר הובילה אותה להשערה שמנגנון דומה פועל גם בבסיס מחלת הסרטן. על פי השערה זו, ייתכן שהתאים הסרטנים מקורם בסטייה התפתחותית בה תאי הגזע מתרבים יתר על המידה על חשבון התמיינות התאים הטבעית של הגוף. ניסויים נוספים עזרו לה לאשש את השערתה.
מינץ הייתה בין הראשונים שייצרו עכברים טרנסגניים. בעכברים אלו, השונים מעכברים כימריים, מבנה ה-DNA שונה. בשיטה זו, יכלה מינץ לפתח מודל עכברי של מחלת המלנומה, ובכך לאפשר טיפול מוצלח במלנומה בעתיד.
מינץ ורודולף יאניש פרסמו פריצה טכנולוגית בשנת 1974. יאניש היה חוקר באוניברסיטת פרינסטון, שחקר את הסיבה שסוגי סרטן מסוימים הופיעו רק כאשר הוא הדביק עכברים בוגרים בוירוס. בהשראת עבודה קודמת של מינץ, הוא בדק אם הזרקה של וירוס לעכברים בשלב מוקדם תתבטא ב-DNA, ואילו סוגים של הסרטן יופיעו. מינץ ויאניש הראו כי ה-DNA של הוירוס SV40 יכול להיות משולב לתוך הדנ"א של עכברים, להתפתח ולהתמיד לבגרות וכנראה ללא היווצרות הגידול. אמנם, רק תאים סומטיים  הושפעו, כלומר ה-DNA לא הועבר לדורות הבאים.
במהלך יותר מ-50 שנותיה במרכז פוקס צ'ייס, ביאטריס מינץ סייעה לחשוף את המקורות של הסרטן במה שהיא כינתה "השאלות הגדולות". שאלות אלו הובילו לצעדים גדולים במחקר הסרטן, לרבות פיתוח מודלים של עכברים כימריים ומהונדסים, המאפשרים למדענים לזהות קשרים בין הפיתוח והסרטן.
ריצ'רד בנג'מין

ביוגרפיה

בנג'מין נולד בניו יורק ולמד באוניברסיטת נורת'ווסטרן שבשיקגו, שם למד תיאטרון והתנסה לראשונה כשחקן במחזות רבים.

כשחקן

החל את דרכו כשחקן ראשי בסיטקום שיצר התסריטאי לאונרד סטרן "הוא והיא".
בשנת 1969 ערך את הופעת הבכורה שלו בדרמה הקומית "היה שלום, קולומבוס" בתפקיד צעיר יהודי ממשפחה פשוטה, אך משכיל ומפוקח, המפתח רומן עם צעירה יהודית (אלי מק'גרו) ממעמד גבוה.

בנג'מין היה מועמד לפרס גלובוס הזהב לשחקן המשנה הטוב ביותר בשנת 1970 על הופעתו בדרמה "יומנה של עקרת בית עצבנית" בתפקיד עורך הדין ג'ונתן בלסר ושיחק בסרט המלחמה המבוסס על הרומן "מלכוד 22" בתפקיד קצין מבצעי התעופה מייג'ור דנבי.
הוא זכה בפרס בשנת 1975 על תפקידו בתור בן קלארק אחיינו המפיק של הקומיקאי וילי קלארק (ולטר מתיאו) בקומדיה של הרברט רוס "צמד בכותרות" (The Sunshine Boys). לאורך שנות ה-70 הופיע בנג'מין בסרטים "עולם המערב" המוערך של מייקל קרייטון בתפקיד פיטר מרטין, בקומדיית האימה "אהבה בנשיכה ראשונה" בתפקיד הפסיכיאטר ד"ר ג'פרי רוזנברג/ ואן הלסינג ו"מי רצח את שילה?" בתור התסריטאי טום פרקמן. כמו כן שיחק בתפקיד הראשי בעונה היחידה של סדרת הטלוויזיה המדע בדיונית "קווארק".
ב-1981 שיחק בקומדיית האימה "יום שבת ה-14".
ב-1997 שיחק בנג'מין בסרטו של וודי אלן "לפרק את הארי" בתור קן הדמות ברומן של הסופר הארי בלוק.
את הופעותיו האחרונות כשחקן עשה בנג'מין בקומדיות "ראש בראש עם משפחת שטיין" ו"הנרי פול כאן" ובסדרת הטלוויזיה "החיים על פי נד".

כבמאי

לקראת שנות ה-80 עשה בנג'מין הסבה גם לבימוי ובשנת 1982 ביים את סרט הביכורים שלו "שנתי המועדפת", קומדיה שזכתה להצלחה רבה עם מועמדוית לפרס אוסקר אחד ולשלושה פרסי גלובוס הזהב כולל לסרט הקומי/מוזיקלי הטוב ביותר.
ב-1984 ביים שני סרטים, קומדיית הפשע "חום העיר" בכיכובם של קלינט איסטווד וברט ריינולדס והדרמה הקומית" ירח רומנטי" בכיכובם של שון פן וניקולס קייג'. ב-1986 ביים בנג'מין את הקומדיה הרומנטית שזכתה להצלחה יחסית "זהירות הבית מתפרק" בהפקת פרנק מארשל ובכיכובם של טום הנקס ושלי לונג. ב-1988 ביים את הקומדיה המדע בדיוני "אמי החורגת היא חייזרית" ואת הדרמה "ניקיטה הקטנה", סרטים שלא זכו להצלחה יתרה.
ב-1990 ביים בנג'מין את הקומדיה "בתולות הים" בכיכובן של שר, וינונה ריידר וכריסטינה ריצ'י ואת הקומדיה המשטרתית "מרכז העיר". ב-1996 ביים את הדרמה הקומית "גברת וינטרבורן" שנחלה כישלון ביקורתי ומסחרי.ב-1998 ביים את סרט הטלוויזיה "מלחמות הפנטגון" שזכה בפרס אמי, בסרט אף שיחק בתפקיד חבר הוועדה הצבאית קספר ויינברגר.
לאחר מכן ביים את הקומדיות הכושלות "הפסיכיאטר בפנים" ו"מרסי X" בכיכובו ובכיכובם של ליסה קודרו ודיימון ווייאנס. ב-2006 ביים את סרטו האחרון עד כה "דבר קטן שנקרא רצח" שהיה מועמד לפרס אמי על הופעתה של כוכבת הסרט ג'ודי דייוויס.

חיים אישיים

בנג'מין התחתן בשנת 1961 עם השחקנית פאולה פרנטיס איתה הופיע בסיטקום "הוא והיא" ובסרטים "מלכוד 22" ו"יום שבת ה-14", לזוג נולדו שני ילדים שחקנים רוס ופרנטיס בנג'מין.
יוגב יוסף

ביוגרפיה

בשנת 2001 השתתפו יוסף ואמיר באליפות העולם לנוער במפרשיות 470 וזכו במדליית הכסף. בשנת 2002 הם השתתפו ב"משחקי השיט העולמיים" של איגוד השיט הבינלאומי (ISAF World Sailing Games) אשר נערכו במרסיי שבצרפת. תחרות זו נחשבה באופן שנוי במחלוקת לאליפות העולם. בתום כל 11 השיוטים, יוסף ואמיר סיימו במקום הראשון הכללי וזכו במדליית הזהב.
בדצמבר 2003, החליטו יוגב יוסף ושותפו שחף אמיר לפרוש לאחר שהפסידו את הכרטיס לאולימפיאדת אתונה לשייטים הבכירים גידי קליגר ואודי גל.
Diosa De La Noche

רקע והפקה

האלבום הופק על ידי ארמאנדו אבילה ומאפיו, והוקלט בין שנת 2018 לשנת 2019. הסינגל הראשון מתוך האלבום "Que Me Duela" יצא לאור ב-14 ביוני 2018, ביחד עם וידאו קליפ נלווה שעזר בקידום שלו. הסינגל השני "Me Lloras" יצא לאור בספטמבר של אותה השנה, והצליח לצבור למעלה מ-58 מיליון צפיות ביוטיוב. לקראת סוף שנת 2018, הוציאה טרווי את הסינגל השלישי מתוך האלבום "Ellas Soy Yo".
בינואר 2019, יצא לאור הסינגל הרביעי מתוך האלבום, "Vas A Recordarme" שזכה להצלחה רבה בדומה לקודמיו. חודשיים לאחר מכן, יצא הסינגל החמישי מתוך האלבום "Yo Soy Su Vida", אשר לווה בקליפ מצליח גם כן. ב-14 במרץ 2019, יצא לאור הלהיט הלטיני "Hijoepu*#", כסינגל השישי מתוך האלבום. בשיר השתתפה הזמרת-יוצרת קרול ג'י. במאי 2019, יצא לאור הסינגל השביעי מתוך האלבום "Ábranse Perras", שזכה להצלחה. באותו החודש יצא הסינגל השמיני והאחרון מתוך האלבום, "Rómpeme El Corazón".
פטוצ'יני אלפרדו

פטוצ'יני אלפרדו היא מנה מהמטבח האיטלקי הידועה בכל העולם, של פסטה מסוג פטוצ'יני המוגשת עם חמאה וגבינת פרמזן. המנה הומצאה ברומא בשנת 1914 על ידי המסעדן והשף אלפרדו די ללו, בהתבסס על מנה הידועה בכינוייה Fettuccine al burro (פטוצ'יני בחמאה), אשר נוספת לפטוצ'יני הן לפני שמניחים את הפסטה והן לאחר מכן (שיטה המכונה doppio burro - "חמאה כפולה"). המתכון שהומצא על ידי די ללו כלל הכפלת כמות החמאה ועל כן מכונה המנה המקורית שהוכנה על ידי דה ללו Maestosissime fettuccine al triplo burro (פטוצ'יני בשלוש פעמים חמאה). המנה הפכה מאוד פופולרית, וידוענים רבים פקדו את מסעדתו של דה ללו, בהם מרי פיקפורד ודאגלס פיירבנקס אשר טעמו את המנה בירח הדבש שלהם ב-1927. בשובם לארצות הברית הם ביקשו שיכינו להם את המנה וכך הפכה פופולרית בארצות הברית אף יותר מאשר באיטליה. השם "פטוצ'יני אלפרדו" מקובל ברחבי העולם אך לא באיטליה עצמה, בה מכנים את המנה לפי שמה המקורי "פטוצ'יני בחמאה" או "פטוצ'יני בחמאה ופרמזן".
במקומות שונים בעולם נהוג להעשיר את המנה על ידי הוספת עוף, חסילונים או (במיוחד בישראל) פטריות.
פאוול ג'נולוס

פאוול ג'נולוס (יליד 1939) הוא פוליגלוט קנדי מקולומביה הבריטית, נרשם בספר השיאים של גינס בשנת 1985 בגין בקיאותו ב-42 שפות. הוא נבחן בכל שפה שלמד במשך שעתיים בהן ניהל שיחה עם דובר השפה ברמת שפת אם.

ביוגרפיה

פאוול ג'נולוס נולד בונקובר, קולומביה הבריטית, קנדה. הוא נחשף לשפות סלאביות רבות בתור ילד. אימו הפולניה דיברה שש שפות שונות ואביו הליטאי שלט בלפחות ארבע שפות. עד לגיל 18, שלט ב-13 שפות שונות ברמת שפת אם. באוניברסיטת בריטיש קולומביה ניסה ללמוד מנדרינית. בראיון שנערך עמו הוא ביקר בצורה חריפה את שיטת הלימוד האקדמית. הוא הסתקרן מהאופן שבו בני אדם לומדים שפות חדשות ובמיוחד מהאופן שבו ילדים לומדים שפה בקלות. הוא אף ניסה ללמוד מנדרינית תקנית בכך שניהל שיחות רבות ככל האפשר עם דוברי השפה מלידה. 
בשנות העשרים המוקדמות שלו הוא החל לפתח שיטות משלו לרכישת שליטה בשפה. בשנות השלושים שלו החל לעבוד בתור מתרגם מקצועי בבית משפט, וקיבל תשלום בעבור כל שפה שיכל לתרגם. הוא עמל במרץ כדי ללמוד בין שתיים לשלוש שפות בכל שנה, שכן הדבר הגביר את השתכרותו. בית המשפט המחוזי בקולומביה הבריטית הותיר לו לעבוד בתור מתרגם משפטי ב-28 שפות שונות. בהמשך, כך סיפר, התעניין בשפות שקיים ביניהן דמיון או קשר משפחתי כגון ספרדית ופורטוגזית. בשנות הארבעים שלו החל ללמוד שפות בעלות מספר נמוך יותר של דוברים כגון טיבטית, רומאני, אינואיטית וסווהילי. לאחר מכן פתח בית ספר משלו ללימוד שפות בונקובר.

שיא עולם בידיעת שפות

בשנת 1985 פאוול נכנס לספר השיאים של גינס בגין בקיאותו ב-42 שפות ברמת שפת אם. על מנת להירשם בספר השיאים, היה עליו לשוחח במשך שעתיים ב-42 שפות שלמד עם דובר כל שפה מלידה. מבחן בקיאותו בשפות התפרש על פני חודש שלם. לטענתו של פאוול הוא יודע 64 שפות ברמת שפת אם, ובסך הכל למד 80 שפות ברמה כזאת או אחרת. הופיע בתוכנית טונייט שואו עם ג'וני קרסון, בה הוזמנו לאולפני דוברי 48 שפות שונות איתם ניהל שיחות קצרות. 
לפי ספר גינס פאוול שלט ב-42 השפות הבאות: צרפתית, ספרדית, פורטוגזית, איטלקית, רומנית, גרמנית, הולנדית, פריזית, נורווגית, דנית, שוודית, איסלנדית, רוסית, אוקראינית, פולנית, צ'כית, סרבית, סלובקית, סלובנית, קשובית, סורבית עילית, סורבית תחתית, בלרוסית, מקדונית, בולגרית, הודית, פנג'אבי, אורדו, ארמנית, סרי לנקית, טיבטית, יפנית, מנדרינית, קנטונזית תקנית, קרואטית, יוונית, טורקית, כורדית, פינית, קוריאנית ופרסית. רשימה זו אינה כוללת את השפה האנגלית שהייתה שפת האם הראשונה שלו או את יתר השפות שרכש בחייו.